KOMISSION ASETUS (EY) N:o 2423/1999,

annettu 15 päivänä marraskuuta 1999,

merentakaisista maista ja merentakaisilta alueilta peräisin olevaa CN-koodiin 1701 kuuluvaa sokeria ja CN-koodeihin 1806 10 30 ja 1806 10 90 kuuluvia sokeri- ja kaakaoseoksia koskevista suojatoimenpiteistä

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon merentakaisten maiden ja alueiden assosioinnista Euroopan talousyhteisöön 25 päivänä heinäkuuta 1991 tehdyn neuvoston päätöksen 91/482/ETY(1), sellaisena kuin se on viimeksi muutettuna päätöksellä 97/803/EY(2), jäljempänä "MMA-päätös", ja erityisesti sen 109 artiklan,

on kuullut kyseisen päätöksen liitteessä IV olevan 1 artiklan 2 kohdalla perustettua komiteaa,

sekä katsoo seuraavaa:

1) Viime kuukausina on ilmennyt vaikeuksia, jotka saattavat vahingoittaa suuresti sokerialaa yhteisössä. Vaikeudet johtuvat siitä, että vuodesta 1997 alkaen sellaisten merentakaisista maista ja merentakaisilta alueilta peräisin olevan sokerin tuonti on lisääntynyt voimakkaasti, joka tuodaan EY-MMA-alkuperäkumulaatiota soveltaen ja CN-koodiin 1806 10 30 ja 1806 10 90 kuuluvana sokeri- ja kaakaoseoksena. Näille tuotteille myönnetään yhteisöön tuotaessa vapaus tuontitulleista MMA-päätöksen 101 artiklan 1 kohdan mukaisesti.

2) Tällainen tuonti saattaa vahingoittaa suuresti sokerialan yhteisen markkinajärjestelyn toimintaa yhteisössä ja tuottaa yhteisön sokerialan toimijoille huomattavaa vahinkoa.

3) Markkinajärjestelyn toiminta on vaarassa joutua huomattavaan epätasapainoon, koska sokerin kulutus yhteisön markkinoilla on vakaa. Jos sokeria tuodaan yhteisöön interventiohintaa alhaisemmalla hinnalla, vastaavaa määrää ei voida myydä yhteisön markkinoilla, vaan se on vietävä yhteisön ulkopuolelle. Tällaisen sokerin vientituki (tällä hetkellä noin 520 euroa/tonni) maksetaan yhteisön talousarviosta. Kyseisen viennin määrä rajoitetaan GATT-sopimuksessa, ja se vähentää mahdollisuutta viedä sokeria kiintiössä. Tilanteen korjaamiseksi yhteisön tuotantokiintiöitä olisi pienennettävä.

4) Myös yhteisön sokerialan toimijat saattavat kärsiä lisääntyneestä tuonnista. Sokerin yhteiselle markkinajärjestelylle on ominaista toisaalta oman rahoituksen periaate, josta vastaavat yhteisön sokerintuottajat, sekä yhteisössä tuotetun sokerin ylituotannon myyminen erityisesti vientituen avulla, ja toisaalta vähimmäishinta, joka yhteisön sokerintuottajien on maksettava sokerin raaka-aineesta eli sokerijuurikkaista. Kun tällainen lisääntyvä sokerin tuonti jalostamattomana tai sellaisina tuotteina, joiden sokeripitoisuus on suuri, tapahtuu alle niiden hintojen, joilla yhteisön tuottajat voivat myydä vastaavia tuotteita, yhteisön yritysten toiminnan tasapaino horjuu perusteellisesti, koska kyseiset yritykset eivät voi yhteisessä maatalouspolitiikassa viljelijöille asetettujen rajoitusten vuoksi kilpailla näin tuotujen tuotteiden kanssa.

5) Vientituetun viennin määrän lisääntyminen saattaa muun muassa nostaa kiintiösokerin viennin yksikkökustannuksia ja siis yhteisön sokerintuottajien tuotantomaksuja.

6) Yhteisön erään toiminta-alan heikkemisvaara on siis olemassa. Näin ollen on tarpeen soveltaa MMA-päätöksen 109 artiklan mukaisesti suojatoimenpiteitä, jotka koskevat merentakaisista maista ja merentakaisilta alueilta peräisin olevan CN-koodiin 1701 kuuluvan sokerin ja CN-koodeihin 1806 10 30 ja 1806 10 90 kuuluvien, sokeripitoisuudeltaan yli 65 prosenttia olevien sokeri- ja kaakaoseosten tuontia yhteisöön.

7) MMA-päätöksen tavoitteena on sen 100 artiklan mukaan edistää MMA:iden ja yhteisön välistä kauppaa ottaen huomioon osapuolten kehitystaso. MMA-päätöksen 109 artiklan 2 kohdan mukaisesti on valittava ensisijaisesti toimenpiteitä, jotka vähiten häiritsevät assosiointia ja yhteisöä. Nämä toimenpiteet on lisäksi rajoitettava niihin, jotka ovat ehdottomasti välttämättömiä mahdollisesti ilmenevien häiriöiden poistamiseksi.

8) Tässä tarkoituksessa on CN-koodiin 1701 kuuluvan sokerin osalta asianmukaista säätää, että luovuttaminen vapaaseen liikkeeseen yhteisössä tuontitullitta edellyttää, että yhteisön lainsäädännössä määritellyn pakkaamattoman vakiolaatuisen sokerin asiakirjojen mukainen tuontihinta cif-vaiheessa yhteisön Euroopassa sijaitsevassa satamassa ei ole pienempi kuin kyseisiin tuotteisiin sovellettava interventiohinta. Tällä toimenpiteellä pitäisi voida taata, että tuontisokeria ei myydä yhteisön markkinahintoja alhaisemmalla hinnalla, ja välttää tällaisen tuonnin epävakauttavat vaikutukset. Samalla taataan asianomaisille MMA-toimijoille riittävä toimijakohtainen tuotto ja noudatetaan EY:n perustamissopimuksessa vahvistettua yhteisön tuotteiden ja MMA:ista peräisin olevien tuotteiden suosituimmuusjärjestystä.

9) CN-koodeihin 1806 10 30 ja 1806 10 90 kuuluvien sokeri- ja kaakaoseosten tuontiin on syytä tässä vaiheessa soveltaa yhteisön tarkkailumenettelyä. Tämän toimenpiteen ansiosta komissio voi seurata läheltä tällaisen tuonnin kehitystä määrien ja hintojen osalta ilman toimijoille aiheutuvia hallinnollisia lisätehtäviä.

10) Tässä asetuksessa säädettyjen säännösten noudattaminen voidaan taata tuontitavaroihin kohdistuvilla erityistarkastuksilla, joita tässä asetuksessa säädetyt toimenpiteet koskevat, sekä tarkastuksilla, joista säädetään vapaaseen liikkeeseen luovutusta ja tullausarvoa koskevissa yhteisön säännöksissä, jotka on otettu käyttöön erityisesti yhteisön tullikoodeksista 12 päivänä lokakuuta 1992 annetulla neuvoston asetuksella (ETY) N:o 2913/92(3), sellaisena kuin se on viimeksi muutettuna komission asetuksella (EY) N:o 1662/1999(4), ja joita sovelletaan kolmansien maiden kanssa käytävään kauppaan.

11) Markkinointivuonna 1998/1999 jo toimitettujen määrien todettu kehitys huomioon ottaen kyseisiä väliaikaisia toimenpiteitä on syytä soveltaa MMA-päätöksen voimassaoloajan loppuun saakka,

ON ANTANUT TÄMÄN ASETUKSEN:

1 artikla

1. EY-MMA-alkuperäkumulaation mukaisten CN-koodiin 1701 kuuluvien tuotteiden luovuttaminen vapaaseen liikkeeseen tuontitullitta edellyttää, että valkoisen sokerin vakiolaadusta annetussa neuvoston asetuksessa (ETY) N:o 793/72(5) määritellyn pakkaamattoman vakiolaatuisen sokerin asiakirjojen mukainen tuontihinta cif-vaiheessa ei ole pienempi kuin kyseisiin tuotteisiin sovellettava interventiohinta.

2. Edellä 1 kohdassa tarkoitettujen tuotteiden vapaaseen liikkeeseen luovuttamista koskevia mahdollisuuksia täytettäessä tuojien on esitettävä kaikki asiakirjat, jotka todistavat tuotavan tavaran myyntihinnan, kuljetuskustannukset ja vakuutuskulut. Tuontihintana on tässä tarkoituksessa ilmoitettava pakkaamattoman tuotteen hinta.

3. Jäsenvaltioiden on toimitettava komissiolle viikoittain kaikilla kirjallisilla televiestintäkeinoilla 1 kohdassa tarkoitettujen tuotteiden määrät, joille on annettu tuontitodistuksia; antopäivämäärä ja viejämaa on mainittava.

Nämä tiedot on toimitettava erillään sokerialan muihin tuontitodistushakemuksiin liittyvistä tiedoista.

2 artikla

Merentakaisista maista ja merentakaisilta alueilta peräisin olevien CN-koodiin 1806 10 30 ja 1806 10 90 kuuluvien tuotteiden luovuttamiseen yhteisössä vapaaseen liikkeeseen tuontitullitta sovelletaan yhteisön tarkkailumenettelyä tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä annetun komission asetuksen (ETY) N:o 2454/93(6), 308 d artiklassa säädettyjen yksityiskohtaisten sääntöjen mukaisesti.

3 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Sitä sovelletaan 29 päivään helmikuuta 2000.

Asetuksen 1 artiklaa ei kuitenkaan sovelleta tuontiin, jonka osalta tuontitodistukset on annettu ennen tämän asetuksen voimaantuloa.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 15 päivänä marraskuuta 1999.

Komission puolesta

Franz FISCHLER

Komission jäsen

(1) EYVL L 263, 19.9.1991, s. 1.

(2) EYVL L 329, 29.11.1997, s. 50.

(3) EYVL L 302, 19.10.1992, s. 1.

(4) EYVL L 197, 29.7.1999, s. 25.

(5) EYVL L 94, 21.4.1972, s. 1.

(6) EYVL L 253, 11.10.1993, s. 1.